ดัชนีหุ้นปิดเช้าบวก 9.78 จุด
หุ้นสื่อสารดันตลาดช่วงเช้าปิดบวกได้ 9.78 จุด ซื้อขายกว่า 2.4 หมื่นล้านบาท
14 พ.ค. 2556

หุ้นสื่อสารดันตลาดช่วงเช้าปิดบวกได้ 9.78 จุด ซื้อขายกว่า 2.4 หมื่นล้านบาท
ตลาดหุ้นไทยวันนี้ 14 พ.ค. ดัชนีหุ้นเปิดบวก โดยได้แรงหนุนจากหุ้นสื่อสารขนาดใหญ่เป็นตัวพยุงตลาด และมาปิดการซื้อขายภาคเช้าที่ระดับ 1,627.51 จุด เพิ่มขึ้น 9.78 จุด หรือ 0.60% มูลค่าการซื้อขาย 24,910.85 ล้านบาท 
5 อันดับหุ้นที่มีมูลค่าการซื้อขายสูงสุด
1.TRUE  ปิดที่ 9.25 บาท ลดลง 0.25 บาท หรือ 2.63% มูลค่าการซื้อขาย 1,791 ล้านบาท 
2.INTUCH ปิดที่ 87.75 บาท เพิ่มขึ้น 1.75 บาท หรือ 2.03% มูลค่าการซื้อขาย 1,256 ล้านบาท 
3.CPALL ปิดที่ 42.75 บาท เพิ่มขึ้น 0.75 บาท หรือ 1.79% มูลค่าการซื้อขาย 1,243 ล้านบาท 
4.ADVANC ปิดที่ 280 บาท ลดลง 1 บาท หรือ 0.36% มูลค่าการซื้อขาย 774 ล้านบาท 
5.BLAND ปิดที่ 2.12 บาท เพิ่มขึ้น 0.04 บาท หรือ 1.93% มูลค่าการซื้อขาย 771 ล้านบาท 
นายยศพณ แสงนิล รองผู้อำนวยการ ฝ่ายวิเคราะห์หลักทรัพย์ บริษัทหลักทรัพย์ ยูโอบี เคย์เฮียน (ประเทศไทย) กล่าวว่า ดัชนีหุ้นไทยปรับตัวบวกตามตลาดหุ้นภูมิภาค ผลจากนักลงทุนต่างชาติเริ่มกลับมาซื้อสุทธิอีกครั้ง ขณะเดียวกันยังมีแรงซื้อเข้ามาในกลุ่มที่คาดว่าจะได้รับจากโครงการโครงสร้างพื้นฐาน2 ล้านล้านบาท เช่น กลุ่มอสังหา รับเหมาก่อสร้าง เป็นต้น จึงผลักดันให้ดัชนีปรับตัวบวกได้
สำหรับผลการหารือระหว่าง กระทรวงการคลัง และคณะกรรมการนโยบายการเงิน(กนง.) ที่มีขึ้นเมื่อวันที่ 13 พ.ค. ที่ผ่านมา ไม่มีนโยบายแทรกแซงค่าเงินบาท หรือมาตรการใดออกมาเป็นพิเศษ จึงถือเป็นปัจจัยบวกที่หนุนตลาดหุ้นเช่นกัน
การซื้อขายในภาคบ่ายวันนี้ ประเมินว่า กรอบการแกว่งตัวจะอยู่ที่แนวรับราว 1,620 จุด และแนวต้าน 1,635 จุด แนะนำนักลงทุนเลือกเล่นกลุ่มหุ้นที่คาดว่าจะได้รับประโยชน์จากโครงการลงทุนโครงส้รางพื้นฐานของรัฐ เช่น กลุ่มรับเหมาก่อสร้าง กลุ่มอสังหาริมทรัพย์ รวมถึงกลุ่มที่คาดว่าจะได้รับผลบวกจากการลดดอกเบี้ย เช่น กลุ่มธุรกิจเช่าซื้อ เป็นต้น
บล.ธนชาต ระบุว่า  ตลาดยังไม่เสียสมดุลแนวโน้มขาขึ้น คาดว่าวันนี้ดัชนีจะเคลื่อนไหวในกรอบ 1,610-1,626 จุด และคงเป้าหมายไว้ที่ระดับ1640-1644 จุด เป็นจุดขายที่สำคัญ